EARTH แรงในรอบ 5 เดือน สวนผลงานครึ่งปีหลัง-ภาวะอุตฯถ่านหินยังอ่อนแอ
EARTH แรงในรอบ 5 เดือน สวนผลงานครึ่งปีหลัง-ภาวะอุตฯถ่านหินยังอ่อนแอ
24 ก.ย. 2558

ผู้สื่อข่าวรายงานว่า บริษัท เอ็นเนอร์ยี่ เอิร์ธ จำกัด (มหาชน) หรือ EARTH ณ เวลา 15.44 น. อยู่ที่ระดับ 5.05 บาท บวก 0.27 บาท หรือ 5.65% ด้วยมูลค่าซื้อขาย 201.85 ล้านบาท โดยราคาหุ้นปรับตัวแรงในรอบ 5 เดือน นับตั้งแต่หุ้นเคยขึ้นไปทดสอบระดับ 5.05 บาท เมื่อวันที่ 22 เม.ย. 58

บล.ทรีนีตี้ ระบุในบทวิเคราะห์เมื่อวัน 14 ก.ย. 58 ว่า แนะนำเพียง “ถือ” EARTH ที่ราคาเป้าหมาย 5.26 บาท ด้วยปัจจัยหนุน ดังนี้ ผลประกอบการหลักในช่วงที่เหลือของปี คาดว่าอ่อนแอต่อเนื่อง โดยเรามองว่าผลประกอบการผ่านจุดสูงสุดของปีไปแล้วในช่วงไตรมาส 1/58
อีกทั้ง ภาวะอุตสาหกรรมถ่านหินในตลาด Seaborne ยังมีอุปทานส่วนเกิน แม้ผู้ประกอบการหลายรายเริ่มทยอยปรับลดกำลังการผลิต นอกจากนี้ ดัชนีราคาถ่านหินอ้างอิง Indonesia Coal Index (5,400 Kcal) ยังคงปรับตัวลดลงต่อเนื่อง โดยปัจจุบันทำระดับต่ำสุดของปี ที่ 47 เหรียญฯต่อตัน
ขณะเดียวกันยังขาด catalyst ใหม่ๆหนุนผลประกอบการ โดยยังคงต้องติดตามความคืบหน้าการลงทุนในธุรกิจไฟฟ้า ซึ่งเรามองว่าจะเป็นปัจจัยสำคัญหนุนผลการดำเนินงานระยะยาว ทั้งนี้เราปรับลดประมาณการปี 58-59 จากการปรับลดสมมติฐานราคาขายถ่านหินลง ราว 8 เหรียญฯต่อตัน ส่งผลให้มูลค่าพื้นฐานถูกปรับลงเป็น 5.26 บาทต่อหุ้น (-30%)
 